VSL sklep III Cp 153/2003
Sodna praksa višjih sodišč, 2003-04-09

izvršilni postopek - izvršba na podlagi verodostojne listine - verodostojna listina - izpisek iz poslovnih knjig

Izpisek iz poslovne knjige je verodostojna listina, če vsebuje vse kar mora vsebovati po slovenskih računovodskih standardih.

Pritožbi se ugodi, izpodbijani sklep se razveljavi ter zadeva vrne sodišču prve stopnje v nov postopek.

Odločitev o stroških pritožbenega postopka se pridrži za končno odločbo.

Sodišče prve stopnje je z izpodbijanim sklepom predlog za izvršbo zavrnilo z obrazložitvijo, da regresni zahtevek upnice ni verodostojna listina v smislu 23. člena Zakona o izvršbi in zavarovanju (Ur.l. RS, št. 51/98 in 75/02; v nadaljevanju ZIZ). Upnica v pritožbi zoper sklep sodišča prve stopnje uveljavlja pritožbena razloga bistvene kršitve določb postopka in zmotne ugotovitve dejanskega stanja po 1. in 2. točki prvega odstavka 338. člena Zakona o pravdnem postopku (Ur.l. RS, št. 26/99 in 96/02; v nadaljevanju ZPP). Navaja, da v tej zadevi ne gre za regresni zahtevek zaradi plačila škode, ki bi bil pogojen z odškodninsko odgovornostjo dolžnice. Dolžnica je s H... d.d. sklenila pogodbo o odprtju in vodenju tekočega računa, hranilnica pa je riziko prekoračitve odobrene prekoračitve sredstev na tekočem računu zavarovala pri upnici. Ker je nastopil zavarovalni primer, je hranilnica zahtevala od upnice zavarovalnino. Iz naslova zavarovanja limitov na tekočih računih je upnica zavarovalnino poravnala, hranilnica pa je s potrdilom o plačilu odškodninskega zneska in cesijsko izjavo potrdila prejem zavarovalnine in nepreklicno odstopila vse pravice iz navedene pogodbe upnici, ki je s tem postala imetnica vseh njenih pravic in obveznosti iz te pogodbe. V trenutku prehoda pravic in obveznosti je upnica vzpostavila proti dolžnici odprto terjatev, ki jo v svojem knjigovodstvu izkazuje z izpiskom iz poslovne knjige, ki ob upoštevanju knjigovodskih in računovodskih predpisov izkazuje terjatev do dolžnice. Na podlagi navedenega upnica meni, da je izpisek iz poslovne knjige, ki ga je predložila izvršilnemu predlogu, verodostojna listina, ki je podlaga za dovolitev izvršbe po 23. členu ZIZ. Zato pritožbenemu sodišču predlaga, da izpodbijani sklep razveljavi ter po potrebi zadevo vrne sodišču prve stopnje v nov postopek.

ZIZ v drugem odstavku 23. člena določa, da je verodostojna listina v smislu tega zakona faktura, menica in ček s protestom in povratnim računom, kadar je to potrebno za nastanek terjatve, javna listina, izpisek iz poslovnih knjig, overjen s strani odgovorne osebe, po zakonu overjena zasebna listina in listina, ki ima po posebnih predpisih naravo javne listine. Upnica v pritožbi utemeljeno opozarja, da predlogu za izvršbo priložena listina ustreza standardom izpiska iz poslovnih knjig. Ne le, da to izhaja iz naziva te listine, predložena listina vsebuje tudi vse, kar mora imeti po Slovenskih računovodskih standardih (Ur.l. RS, št. 107/01): opremljena je s podpisom odgovorne osebe in z žigom izdajatelja, iz nje sta razvidni tako upnica kot dolžnica, navedena je številka regresa ter znesek dospele terjatve. Vse to izkazuje visoko stopnjo verjetnosti obstoja terjatve, ki se z listino dokazuje, zlasti še, ker so po Zakonu o računovodstvu (Ur.l. RS, št. 23/99 in 30/02) poslovne knjige javne listine (prvi odstavek 5. člena tega zakona).

Po prepričanju pritožbenega sodišča zato po določbah ZIZ ni nobenih ovir, da bi sodišče dovolilo predlagano izvršbo za izterjavo denarne terjatve. Izvršba se na podlagi prvega in drugega odstavka 23. člena ZIZ dovoli tudi na podlagi izpiska iz poslovne knjige, overjenega s strani odgovorne osebe, ne glede na to, na kakšni podlagi je terjatev nastala in bila vpisana v poslovno knjigo.

Pritožbeno sodišče je pritožbi upnice ugodilo, izpodbijani sklep razveljavilo ter zadevo vrnilo sodišču prve stopnje v nov postopek (3. točka 365. člena ZPP). Odločitev o stroških pritožbenega postopka je v skladu z določbo tretjega odstavka 165. člena ZPP pridržalo za končno določbo. Določbe ZPP je pritožbeno sodišče uporabilo v zvezi z določbo 15. člena ZIZ.

ZIZ člen 23, 23/1, 23/2. Slovenski računovodski standardi (SRS) standard 21, 22. ZR člen 5, 5/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.